Tom Behnke (KF), 2010-04-09:
For Det Konservative Folkeparti er tilgangen til det her, at vi skal gøre alt, hvad vi kan, for at beskytte børnene bedst muligt mod overgreb.
Det har vi en forpligtelse til.
Vi har både som voksne og som parlament en forpligtelse til at sørge for, at lovgivningen, reglerne, er indrettet på en sådan måde, at vi gør alt, hvad vi kan, for at beskytte børnene bedst muligt mod overgreb.
Når vi taler om børnepornografi, er det jo ikke bare ubehageligt, men direkte afskyeligt, og jeg kan ikke på nogen måde forstå, hvad det er, der foregår i hovedet på de mennesker, der synes, at det her skulle være en fornøjelse.
Jeg kan slet ikke begribe, hvad det er, der sker i hovedet på de mennesker.
Men jeg må konstatere, at der er nogle, der har det på den måde.
Det kan vi ikke komme uden om, og derfor bliver vi også nødt til at gøre alt, hvad vi kan, for at begrænse deres virke og deres udvikling og gøre alt, hvad vi kan, for at beskytte børnene bedst muligt.
Med beslutningsforslaget her er der så lagt op til, at man skal kriminalisere og forbyde animeret og computergenereret børnepornografi.
Der er vi jo så ude i et felt, som juridisk set er interessant at beskæftige sig med, for hvad er det, der gør sig gældende?
Ja, vi er altså i gang med en handling, hvor der ikke er noget offer.
Og normalt straffer vi jo ikke offerløse handlinger.
Altså, vi straffer den, der begår en handling, men ikke det, at man tænker på noget, der i øvrigt ville være en strafbar handling.
Den normale retspolitiske tilgang, vi har til tingene, er jo, at vi straffer handlinger, men ikke tanker.
Men i den her situation er der jo rent faktisk tilfælde, hvor den computergenererede børnepornografi har en karakter, så man med rette kan blive i tvivl om, om det er rigtig børnepornografi.
Hvis det er det, hvis det er situationen, er det allerede strafbart i dag; så er det strafbart efter straffelovens § 235, stk. 2, altså hvis det er realistiske billeder, der er tale om, fordi man der kan blive straffet for forsøg.
Altså, den, der har den onde vilje, den, der tror, at det rent faktisk er børnepornografi, kan straffes for den handling, for forsøg.
Hvis det er rigtige børn, der deltager, er det også strafbart.
Så det er altså heller ikke det, vi taler om med forslaget her.
Beslutningsforslaget må altså tale om den situation, hvor man fiktivt laver noget, skaber noget – enten ved at tegne, male eller computergenerere det – hvor der ikke indgår børn, og hvor det heller ikke er så realistisk, at man kan blive dømt for forsøg på overtrædelse af straffelovens § 235, stk. 2.
Hvad er det så, vi er ude i?
Ja, det er altså nogle stregtegninger.
Det er stadig væk ubehageligt, det er stadig væk afskyeligt, og jeg kan ikke forstå, at der er nogle, der kan sidde og se på den slags – det kan jeg ikke – men hvad er det så, vi vil straffe der?
Er det så det, at der er nogle, der har sagt, at det her kan være med til at generere noget, være med til at stimulere dem, der sidder og ser på billederne, til at ville se noget mere, til at ville se noget, der er rigtigt, eller måske endda udvikle dem til at foretage egentlige overgreb på børn og ikke bare sidde og se på billeder af andre, der gør det?
Det er jo interessant, for hvis det er tilfældet, at man ved at sidde og se på nogle stregtegninger, i den situation at man har de syge tanker i hovedet i forvejen, bliver motiveret til at ville mere, så er der i høj grad behov for, at vi tager fat i det her og gør noget ved det.
Men som jeg har kunnet forstå indtil nu på debatten, også den offentlige debat, er man ikke helt enig i, hvorvidt det nu også er sådan, at det ene nødvendigvis fører det andet med sig.
Derfor synes jeg, det er godt, justitsministeren her i dag har sagt, at han vil bede Sexologisk Klinik om at kigge på det her og prøve at lave en afklaring af det – hvad er op og ned i det her?
Og i det omfang man kan sige, at der er en sammenhæng mellem de her ting, er vi fra konservativ side indstillet på at gøre noget ved tingene, for så vil det med tiden føre til overgreb på børn, og det er det, vi skal forhindre.